PRECHA ร่วงกว่า 8% หลังเข้ามาตรการสกัดหุ้นร้อน
PRECHA ณ เวลา 10.26 น. ราคาอยู่ที่ 3.32 บ. ลบ 0.30 บ. หรือ 8.29% มูลค่าซื้อขาย 17.14 ลบ. โดยราคาหุ้นปรับตัวลงแรงหลังจากโดนมาตรการระดับ 1 ใช้ Cash Balance ตั้งแต่ 22 เม.ย.-12 พ.ค.58 
22 เม.ย. 2558

ผู้สื่อข่าวรายงานว่า ราคาหุ้นบริษัท ปรีชากรุ๊ป จำกัด (มหาชน) หรือ PRECHA ณ เวลา 10.26น. ราคาอยู่ที่ 3.32 บาท ลบ 0.30 บาท หรือ 8.29% สูงสุดที่ 3.42 บาท ต่ำสุดที่ 3.28 บาท มูลค่าซื้อขายที่ 17.14 ล้านบาท ขณะที่ดัชนีตลาดหุ้นไทยโดยรวมลบ 0.03%
โดยปัจจัยที่ส่งผลให้ราคาหุ้นมีการปรับตัวขึ้นแรง คาดว่ามาจากประเด็นที่ตลาดหลักทรัพย์แห่งประเทศไทย ประกาศให้หลักทรัพย์ PRECHA เข้าข่ายมาตรการกำกับการซื้อขายระดับ 1 : Cash Balance มีผลตั้งแต่วันที่ 22 เม.ย. ถึง 12 พ.ค. 2558
อย่างไรก็ตาม PRECHA ชี้แจงว่าบริษัทไมมีพัฒนาการใดๆ ที่ยังไม่ได้เปิดเผย หรือสารสนเทศที่มีนัยสำคัญที่บริษัทอยู่ระหว่างพิจารณาและอาจเปิดเผยต่อตลาดหลักทรัพย์ฯในระยะเวลาอันใกล้ เช่น การเพิ่มทุน การร่วมทุน การได้มาหรือจำหน่ายไปซึ่งทรัพย์สินหรือข้อพิพาทที่สำคัญ ซึ่งอาจส่งผลกระทบต่อสภาพการซื้อขายที่เปลี่ยนแปลงไป
อนึ่ง สาเหตุที่คาดว่าส่งผลให้ราคาหุ้นพุ่งแรงวานนี้คาดว่ามาจากประเด็นมีข่าวลือว่า กลุ่มนารายณ์ พร็อพเพอร์ตี้ ผู้ประกอบธุรกิจอสังหาริมทรัพย์ขนาดใหญ่ในประเทศไทยที่มีทุนจดทะเบียน 1,500 ล้านบาท อยู่ในระหว่างเตรียมการเข้าซื้อหุ้นบริษัท ปรีชากรุ๊ป จำกัด (มหาชน) หรือ PRECHA จากผู้ถือหุ้นใหญ่รวมกันกว่า 40% ในราคาเฉลี่ย 4 บาท โดยมีวัตถุประสงค์ที่จะเข้าสวมกิจการเป็นบริษัทที่จดทะเบียนในตลาดหลักทรัพย์ อย่างไรก็ดีคาดว่ากลุ่มนารายณ์จะทำการ Tender offer หลังจากที่ทำการซื้อหุ้นสำเร็จ
ทั้งนี้หุ้น PRECHA ถูกซื้อเป็นจำนวนมากนับตั้งแต่ปลายไตรมาสที่ 4/58 ต่อเนื่องจนถึงไตรมาส 1/58 โดยมีราคาเฉลี่ยที่ประมาณ 3.5 บาท ซึ่งคาดว่ากลุ่มนารายณ์ พร็อพเพอร์ตี้ ได้เข้าซื้อหุ้น PRECHA ไปแล้วกว่า 15% และหลังจากรวมหุ้นที่ซื้อจากผู้ถือหุ้นใหญ่ในครั้งนี้จะส่งผลให้กลุ่มนารายณ์มีหุ้น PRECHA ในมือราว 55%
ขณะที่กลุ่มนารายณ์ พร็อพเพอร์ตี้ยังต้องการซื้อหุ้น PRECHA จากผู้ถือหุ้นรายย่อยเพิ่มอีกไม่เกิน 20% ซึ่งหากผู้ถือหุ้นรายย่อยไม่ขายหุ้นออกมา คาดว่ากลุ่มนารายณ์ พร็อพเพอร์ตี้จะยังคงเข้าซื้อหุ้นในกระดานต่อไป
อย่างไรก็ดี  ตลาดหลักทรัพย์แจ้งหลักทรัพย์ที่เข้าข่ายมาตรการกำกับการซื้อขาย Cash Balance บริษัท ปรีชากรุ๊ป จำกัด (มหาชน) วันที่มีผล 22 เม.ย. – 12 พ.ค. 2558